b'\n_START_ARTICLE_\nIvo Vajgl\n_START_SECTION_\n\xc5\xbdivljenjepis\n_START_PARAGRAPH_\nIvo Vajgl je diplomiral na Biotehni\xc5\xa1ki fakulteti v Ljubljani. \xc5\xbde kot \xc5\xa1tudent se je ukvarjal z novinarstvom kot urednik Katedre in Tribune. Potem se je zaposlil v dopisni\xc5\xa1tvu agencije Tanjug za Slovenijo v Ljubljani. V naslednjih letih je bil dopisnik RTV Ljubljana in \xc4\x8dasnika Delo v Trstu, nato pa dopisnik Tanjuga v Bonnu._NEWLINE_Diplomatsko kariero je za\xc4\x8del kot generalni konzul SFRJ v Clevelandu. Od 1988 do 1990 je bil tiskovni predstavnik zunanjega ministrstva SFRJ v Beogradu, nato od dneva osamosvojitve Slovenije prvi tiskovni predstavnik slovenskega ministrstva za zunanje zadeve, od 1992 do 1996 slovenski veleposlanik na \xc5\xa0vedskem ter v vseh nordijskih in baltskih dr\xc5\xbeavah. Od 1996 do 1998 je opravljal funkcijo dr\xc5\xbeavnega sekretarja na ministrstvu za zunanje zadeve, nato od 1998 do 2002 slovenski veleposlanik v Avstriji in vodja slovenske misije pri OVSE s sede\xc5\xbeem na Dunaju, od 2002 do 2004 slovenski veleposlanik v ZR Nem\xc4\x8diji, 2004 zunanji minister v Vladi RS. _NEWLINE_Od 2004 do 2008 je bil svetovalec predsednika republike dr. Janeza Drnov\xc5\xa1ka za zunanje zadeve, v letih 2008- 2009 je bil poslanec stranke Zares v Dr\xc5\xbeavnem zboru, ko je opravljal tudi funkcijo predsednika zunanjepoliti\xc4\x8dnega odbora. Prvi\xc4\x8d je bil izvoljen v evropski parlament junija 2009 na listi stranke Zares._NEWLINE_Ivo Vajgl je ljubitelj umetnosti, govori angle\xc5\xa1ko, nem\xc5\xa1ko, italijansko, francosko in jezike narodov nekdanje SFRJ._NEWLINE_Je poro\xc4\x8den in o\xc4\x8de treh sinov.'